Eckhart Tolle

Det er NÅ du lever

En veiviser til åndelig opplysning

Oversatt av Erik Frisch

Eckhart Tolle

Det er NÅ du lever

En veiviser til åndelig opplysning

Oversatt av Erik Frisch

INNHOLD

Utgiverens forord

Forord

Takk!

Innledning

Hvordan boken ble til

Sannheten som er inni deg

Første kapittel: Tankene dine er ikke deg

Det største hinderet på veien mot oppplysning

Hvordan frigjøre seg fra tankene

Opplysning er å heve seg over tanken

Følelsene: kroppens reaksjon på sinnet

Andre kapittel: Bevissthet – veien ut av smerten

Skap ikke mer smerte i øyeblikket

Fortidig smerte: oppløsning av smertelegemet

Identifisering med smertelegemet

Fryktens opphav

Egoets søken etter det helhetlige

Tredje kapittel: Om å bevege seg dypt inn i nået

Ikke søk etter selvet ditt i sinnet

Bring illusjonen om tid til opphør

Intet eksisterer utenfor øyeblikket

Nøkkelen til den åndelige dimensjon

Hvordan få tilgang til nåets kraft

Gi slipp på den psykiske tiden

Den psykiske tidens vanvidd

Negativitet og lidelse har sine røtter i tiden

Hvordan finne livet under din livssituasjon

Alle problemer er sinnsillusjoner

Et kvantesprang i bevissthetens utvikling

Gleden ved å være

Fjerde kapittel: Hvordan sinnet forsøker å unngå nået

Tapet av nået: den sentrale illusjonen

Vanlig ubevissthet og dyp ubevissthet

Hva leter de etter?

Hvordan oppløse den vanlige bevisstheten

Frihet fra misnøye

Uansett hvor du er, vær der fullt og helt

Din livsreises indre målsetting

Fortiden kan ikke overleve i nået

Femte kapittel: Tilstedeværelsens vesen

Det er ikke hva du tror det er

Den esoteriske betydningen av «venting»

Skjønnheten oppstår i tilstedeværelsens stillhet

Å bli klar over den rene bevissthet

Kristus: din guddommelige tilstedeværelses realitet

Sjette kapittel: Den indre kroppen

Væren er ditt dypeste selv

Søk bortenfor ordene

Hvordan finner man sin usynlige og uforgjengelige virkelighet

Å få kontakt med den indre kroppen

Transformasjon via kroppen

Preken om kroppen

De dype indre røtter

Tilgi før du går inn i kroppen

Ditt forbindelsesledd til det umanifesterte

Om å utsette alderdomsprosessen

Styrking av immunsystemet

La pusten bringe deg inn i kroppen

Kreativ bruk av sinnet

Kunsten å lytte

Syvende kapittel: Portalene inn til det umanifesterte

Om å gå dypt inn i kroppen

Chi som kilde

Drømmeløs søvn

Andre portaler

Stillhet

Rom

Tidens og rommets sanne natur

Bevisst død

Åttende kapittel: Opplyste parforhold

Gå inn i nået hvor du enn er

Kjærlighet/hat-forhold

Avhengighet og søken etter helhet

Fra avhengighetsbaserte til opplyste parforhold

Parforhold som åndelig praksis

Hvorfor kvinner er nærmere opplysning enn menn

Om å oppløse det kollektive kvinnelige smertelegemet

Oppgi forholdet med deg selv

Niende kapittel: Indre fred er hinsides lykke og fortvilelse

Det høyeste gode mellom godt og dårlig

Enden på ditt livs drama

Forgjengelighet og livets sykluser

Hvordan bruke og kvitte seg med negativitet

Medfølelsens natur

Mot en annen virkelighetsorden

Tiende kapittel: Overgivelsens betydning

Aksept av nået

Fra sinnsenergi til åndelig energi

Overgivelse i personlige forhold

Når sykdom omformes til opplysning

Når katastrofen rammer

Om å omforme lidelse til fred

Korsets vei

Styrke til å velge

UTGIVERENS FORORD

AV MARC ALLEN

Forfatter av Visionary Business og A Visionary Life

Det er kanskje bare en gang hvert tiende år, eller en gang i løpet av en generasjon, at en bok som Det er NÅ du lever dukker opp. Den er noe mer enn en bok; den formidler en levende energi som du kanskje vil føle når du holder den i hånden. Den har helt klart en evne til å skape en opplevelse hos leserne, og til å forandre livet deres til det bedre.

Det er NÅ du lever ble først utgitt i Canada, og den kanadiske utgiveren, Connie Kellough, fortalte meg at hun stadig vekk hørte beretninger om positive forandringer – ja, om rene undere som hadde skjedd etter at folk hadde lest denne boken. «Leserne ringer meg,» sa hun. «Og mange forteller meg om den fantastiske legedommen, forvandlingen og den gleden de opplever etter å ha favnet denne boken.»

Hos meg skaper boken en bevissthet om at hvert eneste øyeblikk av mitt liv er et mirakel. Dette er en absolutt sannhet, enten jeg erkjenner det eller ikke. Og Det er Nå du lever viser meg om og om igjen hvordan jeg kan erkjenne det.

Helt fra første side av viser Eckhart Tolle seg som en mester i sin samtid. Han retter seg ikke inn mot noen spesiell religion eller doktrine eller guru; hans lære retter seg mot hjertet og mot essensen i alle andre tradisjoner, uten å motsi noen av dem – verken kristendom, hinduisme, buddhisme, islam eller hva det måtte være. Han klarer det alle de store læremestrene har gjort tidligere: Nemlig å vise oss, i klartekst, at veien, sannheten og lyset er noe som lever i oss selv.

Eckhart Tolle starter med å gi oss en kort oppsummering av sin egen historie – en historie om depresjon og desperasjon som toppet seg i en enorm opplevelse da han våknet opp en natt etter sin 29-års fødselsdag. I de siste 20 årene har han reflektert over denne opplevelsen; han har meditert og søkt dypere i sin forståelse av væren som fenomen og det å være menneske.

I løpet av det siste tiåret er han blitt en lærer i verdensklasse, en stor ånd som har tatt for seg det samme temaet og budskapet som Kristus og Buddha formidlet: Du kan bli opplyst her og nå! Det er mulig å leve frigjort fra lidelse, frykt og nevroser. For å oppnå dette må vi komme til en forståelse av at det er oss selv som skaper vår egen smerte; det er vårt eget sinn som forårsaker denne eksistensielle konflikten og de problemene som martrer oss. Det er ikke andre mennesker som har skylden, ikke «verden der ute». Det er vårt eget sinn som er ansvarlig, med dets nesten uopphørlige strøm av tanker, der vi retter oss mot fortiden samtidig som vi bekymrer oss om fremtiden. Vi gjør den store feilen at vi identifiserer oss med sinnet vårt og tror at det er det vi er – i stedet for å erkjenne at vi er mye mer opphøyde vesener.

Eckhart Tolle viser oss hvordan vi skal få kontakt med det han kaller vår væren:

Væren er det evige, alltid tilstedeværende ene liv hinsides de myriader av livsformer som er gjenstand for fødsel og død. Imidlertid befinner ikke det værende seg bare bortenfor, men dypt inne i enhver form som dens innerste usynlige og uforgjengelige essens. Det betyr at det er tilgjengelig for deg nå som ditt eget dypeste selv, din sanne natur. Men ikke prøv å fatte det værende med tankene dine. Ikke prøv å forstå det. Du kan bare kjenne væren når sinnet er i fullkommen ro. Når du er til stede, når oppmerksomheten din er hundre prosent rettet mot øyeblikket kan du føle det som er væren, men det kan aldri la seg forstå rent intellektuelt. Det å nå tilbake til en enhetlig bevissthet om væren, og å forbli i den tilstanden av «følelse-forståelse», er det opplysning dreier seg om.

Det lar seg ikke gjøre å lese Det er NÅ du lever tvers igjennom – boken krever at du av og til legger den fra deg, reflekterer over ordene og stiller dem an mot din egen livserfaring. Boken er en komplett veiviser, et komplett kurs – i meditasjon og erkjennelse. Det er en bok du kan ta frem om og om igjen – og hver gang du leser i den, vil du tilegne deg ny fordypelse og ny meningsfylde. Det er en bok som mange mennesker – meg selv inkludert – vil kunne ha glede av å studere livet ut.

Det er NÅ du lever har fått en stor skare av trofaste lesere. Den er allerede blitt kalt et mesterverk; men uansett hva den kalles, og uansett hvordan den beskrives, så er det en bok som har krefter i seg til å forandre menneskers liv, og til å få oss til å erkjenne hvem vi er.

Marc Allen

Novato, California USA

August 1999

FORORD

AV RUSSELL E. DICARLO

Forfatter av Towards a New World View

Når solstrålene spiller fra en asurblå himmel ved solnedgang og fanger blikket vårt, gir dette bildet en skjønnhetsopplevelse som er så sterk at man nærmest blir målløs. Man opplever at den nesten ubeskrivelige prakten som utspiller seg i et slikt øyeblikk, er så sterk at det evig småpludrende sinnet vårt også tvinges til å ta en pause, slik at det for en gangs skyld hindres i å skysse oss av gårde til et sted som ikke er her og nå. Det kan synes som om det åpnes en nærmest selvlysende dør inn til en annen alltid tilstedeværende virkelighet, som man sjelden er vitne til.

Abraham Maslow kalte slike ting «høydepunktopplevelser», fordi de står for de største øyeblikkene i livet da vi kan glede oss over å bli kastet ut i en tilstand hinsides det ordinære og dagligdagse. Og hva mer er: I slike øyeblikk har vi muligheten til å få et glimt av væren – vi er kommet hjem til vårt sanne selv.

«Å, så flott,» kan du si, «hvis jeg bare kunne bli her. Men hvordan skal jeg oppnå å få varig opphold?»

I løpet av de siste ti årene har jeg prøvd å finne ut av dette. Og i den forbindelse har jeg vært så heldig å komme på talefot med de mest dristige, inspirerende og innsiktsfulle «paradigmapionerene» i vår tid: innenfor medisin, naturvitenskap, psykologi, forretningsliv, religion/åndsretninger og det rent menneskelige potensial. Denne mangfoldige gruppen av enkeltpersoner har det felles synet at menneskeheten nå er i ferd med å ta et kvantesprang fremover i sin utvikling. Og denne forandringen ledsages av en ny måte å se verden på – det fundamentale bildet vi bærer med oss om hvordan «tingene er». Et slik nytt verdenssyn retter seg inn mot å få svar på to grunnleggende spørsmål: «Hvem er vi?» og: «Hva er det egentlig som særpreger det universet vi lever i?» Det er våre svar på disse spørsmålene som bestemmer kvaliteten og karakteregenskapen som er heftet til det forholdet vi har til familie, venner og arbeidsgivere/arbeidstagere. Sett i et videre perspektiv dreier disse spørsmålene seg om hva slags samfunn vi har.

Det er ikke så overraskende at dette nye synet på verden setter et spørsmålstegn ved mange av de tingene den vestlige verden betrakter som vedtatte sannheter:

MYTE NR. 1 Menneskeheten har nådd høydepunktet i sin utvikling.

En av grunnleggerne av Esalen, Michael Murphy, har gjort et sammenlignende studium av religion, medisin, antropologi og idrett og er kommet frem til det utfordrende resultat at det finnes flere avanserte faser i den menneskelige utvikling. Når en person når disse avanserte tilstandene av åndelig modenhet, vil helt spesielle egenskaper springe ut i full blomst – ting som kjærlighet, vitalitet, kroppslig årvåkenhet, intuisjon, sansning, kommunikasjon og rene viljeshandlinger.

Første skritt går ut på følgende: Å erkjenne at disse egenskapene finnes. De fleste vet det ikke. Deretter kan man anvende bevisste og hensiktsmessige metoder for å få kontakt med denne sfæren.

MYTE NR. 2 Vi er fullstendig atskilt fra hverandre, naturen og kosmos.

Myten om «andre-enn-meg» har vært ansvarlig for kriger, rovdrift på jordklodens ressurser og alle andre former og uttrykk for menneskelig urettferdighet. Hvem ville, med vettet i behold, skade et annet menneske hvis de opplevde at dette mennesket var en del av dem selv? I sin forskning omkring uvanlige bevissthetstilstander sier Stan Grof i sin konklusjon at «psyken og bevisstheten samsvarer med ‘Alt-Som-Er’ fordi det overhodet ikke finnes grenser mellom kropp/ego og alt som eksisterer».

Dr. Larry Dosseys Era-3-medisin, der tanker, holdninger og ønsket om helbredelse hos en person kan ha innvirkning på en annen person (i motsetning til Era-2, en utbredt sinn-kropp-medisin), blir støttet av vitenskapelige studier omkring bønnens helbredende kraft. Dette kan ikke skje ifølge fysikken og tradisjonell naturvitenskap. Men en innsamling av overveiende bevis antyder at dette virkelig skjer.

MYTE NR. 3 Det eneste som er til, er den fysiske verden.

Ifølge sin materialistiske grunnholdning går tradisjonell vitenskap ut fra at alt som ikke kan måles, testes i et laboratorium eller oppfattes av de fem sansene, er ikke-eksisterende. Det er «ikke virkelig.» Konsekvensen av dette er at all virkelighet har falt sammen til en fysisk virkelighet. Åndelige, eller det jeg vil kalle ikke-fysiske, dimensjoner har rett og slett fått reisepass.

Denne tankegangen kolliderer med den «perenne filosofien», den filosofiske samforstanden som spenner over tidsaldre, religioner, tradisjoner og kulturer som beskriver andre, men sammenhengende virkelighetsdimensjoner. Disse spenner fra de mest kompakte og minst bevisste – hva vi kunne kalle «materielle» – til de minst kompakte og mest bevisste, og som vi beskriver som åndelige.

Interessant nok får denne utvidede, flerdimensjonale virkelighetsmodellen støtte av kvanteteoretikere som Jack Scarfetti, som beskriver reiser i en hastighet som overgår lysets. Man bruker også andre virkelighetsdimensjoner for å beskrive reiser som går fortere enn lysets hastighet – som er den høyeste hastighet som kan oppnås. Man kan også studere arbeidet til den legendariske fysikeren David Bohm, som har lansert sin ekspliserende (fysiske) og impliserende (ikke-fysiske) flerdimensjonale virkelighetsmodell.

Dette er ikke lenger bare en teori. Aspect-eksperimentet i Frankrike i 1982 viste at når to kvantepartikler som en gang var bundet sammen, ble atskilt over store avstander, var de på en eller annen måte likevel i kontakt med hverandre. Hvis den ene partikkelen forandret seg, gjorde den andre det også – og det i nøyaktig samme øyeblikk. Forskerne kjenner ikke mekanikken i hvordan reiser kan foregå i over-lyshastighet, men enkelte teoretikere mener at det kan skje via døråpninger som leder inn til høyere dimensjoner.

Så i motsetning til hva de som sverger til det tradisjonelle paradigmaet måtte tro, følte de enkeltpersonene jeg snakket med, at vi ennå ikke har nådd høydepunktet av den menneskelige utvikling. Vi er snarere i kontakt med alle livsformer enn atskilt fra dem, og hele bevissthetsspektret omfatter både fysiske og en mangfoldighet av ikke-fysiske virkelighetsdimensjoner.

Fundamentalt sett innebærer dette nye verdenssynet at du ser deg selv, andre og alt liv – ikke gjennom ditt lille, jordiske selvs øyne, det som lever i tiden og er født i tiden. Men snarere gjennom sjelens øyne, vår væren, vårt sanne selv. Etter hvert innser stadig flere dette.

Med denne boken, Det er NÅ du lever, inntar Eckhart Tolle sin rettelige plass i denne spesielle gruppen av lærere i verdensklasse. Eckharts budskap går ut på at menneskehetens problem er dypt rotfestet i menneskets eget sinn. Eller kanskje snarere gjennom vår misforståtte måte å identifisere oss med sinnet på.

Vår flytende årvåkenhet, vår tendens til å velge den minste motstands vei ved ikke å konsentrere oss om det nærværende øyeblikket, skaper et tomrom. Og det tidsbundne sinnet, som er innrettet for å være en nyttig tjener, kompenserer ved å utrope seg selv til herre. Lik en sommerfugl som flyr fra den ene blomsten til den andre, piler sinnet av gårde til fortidige opplevelser, eller det projiserer seg mot fremtiden i et forsøk på å forutse hva som skal skje der. Det er svært sjelden vi finner oss selv hvilende i dypet av det som er her og nå. For det er her – i nået – at vi finner vårt sanne selv, som befinner seg bortenfor vår fysiske kropp, våre skiftende følelser og vårt småpludrende sinn.

Den menneskelige utviklings lysende høydepunkt består ikke i vår evne til å tenke og resonnere, selv om det er dette som skiller oss fra dyrene. Intellektet, i likhet med instinktet, er bare stasjoner underveis. Vår endelige skjebne er knyttet til det å gjenopprette kontakten med vår fundamentale væren, og å uttrykke oss gjennom vår helt spesielle, guddommelige virkelighet i den fysiske verden, øyeblikk for øyeblikk. Dette er lett å si, men i praksis er det ikke mange som har nådd dette stadiet i den menneskelige utvikling.

Heldigvis finnes det veivisere og lærere som kan hjelpe oss på veien. Som lærer og veiviser ligger Eckharts formidable styrke, ikke i hans evne til å glede oss med underholdende historier, ikke i å gjøre det abstrakte konkret eller foreskrive nyttige øvelser og teknikker. Kjernepunktet er snarere hans personlige erfaring, som en som vet. Som et resultat av dette ligger det en kraft bak ordene hans som vi ellers bare finner hos de mest skattede åndelige lærere. Ved å leve fra dypet av denne større virkeligheten rydder Eckhart veien slik at andre kan gå sammen med ham.

Og hvis andre gjør det? Da ville verden slik vi kjenner den, forandre seg til det bedre. Det ville skje en grunnleggende verdiforskyvning når frykten blir slynget inn i selve det værendes malstrøm, for å forsvinne for godt. Det vil bety en ny sivilisasjons fødsel.

«Hvor finner jeg beviset for at det eksisterer en slik høyere virkelighet?» vil du kanskje spørre. Jeg kan bare gi deg en analogi: En hel hær av forskere kan komme sammen og gi deg vitenskapelige bevis for det faktum at bananer er bitre. Men alt du trenger å gjøre, er å smake på en, en gang, for å oppdage at det finnes et helt annet aspekt ved bananer. Til syvende og sist ligger ikke bevisene i intellektuelle diskusjoner, men ved at du på den ene eller andre måten kommer i berøring med det hellige – innvendig og utvendig.

På en mesterlig måte åpner Eckhart Tolle denne muligheten for oss.

Russell E. DiCarlo

Forfatter av Towards a New World View:

Conversations at the Leading Edge

Erie, Pennsylvania USA

Januar 1998